Paralimpiese Spele 2016: 14-jarige se medalje vir Span SANtando Mhlangu (Foto: Team South Africa, Facebook) Die 14-jarige Ntando Mahlangu het Sondag ŉ sesde medalje vir Suid-Afrika verower by die Paralimpiese Spele in Rio de Janeiro, Brasilië. Mahlangu het, skaars vier jaar nadat hy vir die eerste keer leer loop het, ŉ silwermedalje verower in die 200 m vir mans en boonop die Afrika-rekord verbeter. Dit is ŉ merkwaardige prestasie vir dié tiener wat teen die beste mans in sy kategorie deelgeneem het. Mahlangu het die 200 m in 23,77 sekondes afgelê. Richard Whitehead (40) van Engeland het die gouemedalje ingepalm ná 23,39 sekondes. David Henson (32) moes in die derde plek tevrede wees met ŉ tyd van 24,74 sekondes. Mahlangu het aan die T42-kategorie deelgeneem, vir atlete wie se bene bó hul knieë geamputeer is. Daar is nie ŉ 400 m-wedloop vir T42-atlete nie, maar Mahlangu sal later vandeesweek ook aan die 100 m deelneem. Dit is Span Suid-Afrika se sesde medalje by die Paralimpiese Spele en die land is nou 15de op die ranglys. Volg al die aksie van Span Suid-Afrika by die Paralimpiese Spele 2016 op Maroela Media.